input: ROZHODNUTIE KOMISIE
  z 24. októbra 2014,
  ktorým sa stanovujú ekologické kritériá udeľovania environmentálnej značky EÚ absorpčným hygienickým výrobkom
  [oznámené pod číslom C(2014) 7735]
  (Text s významom pre EHP)
  (2014/763/EÚ)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
  po porade s Výborom Európskej únie pre environmentálne označovanie,
  keďže:
  (1)
  Podľa nariadenia (ES) č. 66/2010 sa environmentálna značka EÚ môže udeliť produktom, ktoré majú menší vplyv na životné prostredie počas celého svojho životného cyklu.
  (2)
  V nariadení (ES) č. 66/2010 sa stanovuje, že špecifické kritériá udeľovania environmentálnej značky EÚ sa stanovia podľa skupín produktov.
  (3)
  Kritériá, ako aj súvisiace požiadavky na posudzovanie a overovanie by mali byť platné štyri roky odo dňa prijatia tohto rozhodnutia, pričom sa zohľadňuje inovačný cyklus tejto skupiny produktov.
  (4)
  Spotreba materiálov sa môže výraznou mierou podieľať na celkovom environmentálnom vplyve absorpčných hygienických výrobkov, a preto je vhodné stanoviť kritériá environmentálnej značky EÚ pre túto skupinu produktov. Tieto kritériá by mali byť predovšetkým zamerané na podporu udržateľného získavania materiálov, obmedzené používanie nebezpečných látok a propagáciu vysoko kvalitných a vysoko výkonných produktov, ktoré sú vhodné na použitie a koncipované s cieľom minimalizovať produkciu odpadu.
  (5)
  Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,
  PRIJALA TOTO ROZHODNUTIE:
  Článok 1
  1. Do skupiny produktov „absorpčné hygienické výrobky“ patria detské plienky, dámske vložky, tampóny a absorpčné vložky do podprsenky (alebo prsné vložky pre dojčiace matky), ktoré sú jednorazové a tvorí ich zmes prírodných vláknin a polymérov, pričom obsah vláknin je nižší než 90 % hmotnosti (výnimkou sú tampóny).
  2. Do skupiny produktov nepatria výrobky na inkontinenciu a ani žiadne iné typy produktov, ktoré patria do rozsahu smernice Rady 93/42/EHS (2).
  Článok 2
  Na účely tohto rozhodnutia sa uplatňuje toto vymedzenie pojmov:
  1.
  „celulózová buničina“ je vlákninový materiál zložený prevažne z celulózy získanej z lignocelulózových materiálov pôsobením jedného alebo viacerých vodných roztokov rozvlákňovacích a/alebo bieliacich chemikálií;
  2.
  „optický zosvetľovač“ a „fluorescenčné bieliace činidlo“ sú akékoľvek prídavné látky použité výhradne na účely „vybielenia“ alebo „zosvetlenia“ materiálu;
  3.
  „plastové materiály“, alebo „plasty“, sú syntetické polyméry, ku ktorým sa prípadne pridali prídavné alebo iné látky a ktoré možno tvarovať a použiť ako hlavnú štrukturálnu zložku konečných materiálov a výrobkov;
  4.
  „syntetický polymér“ je makromolekulárna látka, iná než celulózová buničina, úmyselne získaná buď prostredníctvom polymerizácie alebo chemickej modifikácie prírodných alebo syntetických makromolekúl alebo mikrobiálnou fermentáciou;
  5.
  „superabsorpčné polyméry“ sú syntetické polyméry koncipované na absorpciu a zadržanie veľkého objemu tekutiny v porovnaní s ich vlastným objemom.
  Článok 3
  Environmentálna značka EÚ podľa nariadenia Európskeho parlamentu a Rady (ES) č. 66/2010 sa môže udeliť len produktom, ktoré patria do skupiny produktov „absorpčné hygienické výrobky“ podľa vymedzenia v článku 1 tohto rozhodnutia a spĺňajú kritériá, ako aj súvisiace požiadavky na posudzovanie a overovanie stanovené v prílohe k tomuto rozhodnutiu.
  Článok 4
  Kritériá pre skupinu produktov „absorpčné hygienické výrobky“, ako aj príslušné požiadavky na posudzovanie a overovanie platia štyri roky od dátumu prijatia tohto rozhodnutia.
  Článok 5
  Na administratívne účely sa skupine produktov „absorpčné hygienické výrobky“ prideľuje číselný kód „047“.
  Článok 6
  Toto rozhodnutie je určené členským štátom.
  V Bruseli 24. októbra 2014